|  |
| --- |
| **Р е п у б л и к а С р б и ј а**  **МИНИСТАРСТВО УНУТРАШЊИХ ПОСЛОВА**  **Сектор за људске ресурсе**  **08 број: 112-590/16**  **02.09.2016. године**  **Б е о г р а д** |

На основу члана 149. Закона о полицији („Службени гласник РС“, бр. 6/2016) и члана 2, а у вези са чланом 6, 7. и 25. Уредбе о спровођењу јавног конкурса у Министарству унутрашњих послова („Службени гласник РС“, бр. 72/2016), Сектор за људске ресурсе оглашава

**ЈАВНИ КОНКУРС ЗА ИЗБОР ДИРЕКТОРА ПОЛИЦИЈЕ**

**Орган у коме се попуњава радно место:**

Министарство унутрашњих послова, Београд

**Радно место који се попуњава:**

Директор полиције у Министарству унутрашњих послова, утврђено под редним бројем 03.1 у Правилнику о унутрашњем уређењу и систематизацији радних места у Министарству унутрашњих послова

**Опис послова:**

Директор полиције руководи Дирекцијом полиције; Доноси стратешку процену јавне безбедности и стратешки план Полиције; Представља Дирекцију полиције, промовише успех и развија њен углед и идентитет; Организује, обједињава, усмерава рад ужих организационих јединица и јединица у њеном саставу; Распоређује послове и задатке, усклађује, усмерава и надзире рад организационих јединица у седишту и ван седишта Дирекције, налаже спровођење мера и даје инструкције из делокруга Дирекције полиције, одговара за благовремено, законито и правилно поступање Полиције; Прати и предлаже мере за унапређење организације и методологије рада Дирекције полиције, усмерава, координира и надзире функционисање Дирекције полиције; Остварује сарадњу са другим организационим јединицама Министарства и другим државним органима и организацијама и међународним организацијама у циљу благовременог и свеобухватног извршења послова из надлежности; Самостално доноси најсложеније одлуке о стратешким, организационим и стручним питањима из делокруга рада Дирекције полиције; Извршава и друге послове и задатке утврђене законом и подзаконским актом, донетим на основу овлашћења и закона.

**Услови:** кандидат мора да испуњава опште услове за рад у државним органима предвиђене законом, посебне услове прописане Законом о полицији и Правилником о унутрашњем уређењу и систематизацији радних места у Министарству унутрашњих послова, да има стечено високо образовање са најмање 300 ЕСПБ бодова, најмање 15 година навршеног рада на полицијским пословима, на руководећим радним местима.

**У изборном поступку проверавају се:** формално-правни услови – увидом у податке из пријаве и на основу расположиве документације, базичне компетенције – стандардизованим психолошким тестовима и психолошким интервјуом, здравствена способност – обављањем лекарског прегледа у референтној здравственој установи, стручне способности, знања и вештине потребне за рад на радном месту – полуструктурисаним интервјуом, безбедносни услови – безбедносна провера врши се у складу са законом.

**Трајање рада на радном месту и место рада:** рад на радном месту траје пет година, а место рада је Нови Београд, Булевар Михајла Пупина бр.2.

**Рок за подношење пријаве на јавни конкурс:** Рок за подношење пријаве на конкурс је десет дана од дана објављивања конкурса у „Службеном гласнику Републике Србије“ и почиње да тече наредног дана од дана када је конкурс објављен.

Рок почиње да тече од 03.09.2016. године до 12.09.2016. године.

**Садржина пријаве на конкурс:** подаци о огласу - број огласа, датум оглашавања,назив организационе јединице у којој се радно место попуњава, назив радног места; лични подаци - име и презиме кандидата, датум и место рођења, јединствени матични број грађанина, адреса пријављеног пребивалишта и боравишта, контакт телефон; подаци о образовању – ниво образовања, назив факултета, број дипломе, датум издавања дипломе, установа која је издала диплому и место издавања дипломе, просечна оцена, оцена на дипломском испиту; подаци о радном искуству – назив послодавца, дужина трајања стажа осигурања, опис послова радног места, одговорност на пословима; подаци о стручном оспособљавању, усавршавању и посебним областима знања (обука, сертификат, познавање страног језика, знање рада на рачунару и др.); приложена документација.

Образац Пријаве дат је уз овај оглас и исти је неопходно попунити и својеручно потписати.

**Докази који се прилажу уз пријаву на конкурс:** оригинализвода из матичне књиге рођених Р Србије (са датумом издавања не старијим од шест месеци), оригинал уверења о држављанству Р Србије (са датумом издавања не старијим од шест месеци), оверена фотокопија дипломе, оригинал уверења Основног и Вишег суда да се против кандидата не води кривични поступак (са датумом издавања не старијим од шест месеци), уверење о положеном стручном испиту (кандидати са положеним правосудним испитом уместо уверења о положеном стручном испиту достављају уверење о положеном правосудном испиту), оверена фотокопија личне карте, оверене фотокопије исправа којима се доказују подаци о радном искуству (потврде, решења и други акти из којих се види на којим пословима, са којом стручном спремом и у ком периоду је стечено радно искуство), оверене фотокопије исправа којима се доказују подаци о стручном оспособљавању, усавршавању и посебним областима знања.

**Одредбом члана 9. и члана 103. Закона о општем управном поступку („Службени гласник РС“, бр. 18/2016), прописано је, између осталог, да орган може да врши увид, прибавља и обрађује личне податке о чињеницама о којима се води службена евиденција, осим ако странка изричито изјави да ће податке прибавити сама.**

**Потребно је да кандидат, уз напред наведене доказе, достави изјаву којом се опредељује за једну од могућности, да орган прибави податке о којима се води службена евиденција или да ће то кандидат учинити сам.**

**Образац Изјаве дат је уз овај оглас и исти је неопходно попунити и својеручно потписати.**

**Адреса на коју се подносе пријаве за јавни конкурс:** Министарство унутрашњих послова, Сектор за људске ресурсе, Булевар Зорана Ђинђића 104, 11070 Нови Београд, са назнаком „За јавни конкурс за избор директора полиције“.

**Лице задужено за давање обавештења о јавном конкурсу:** Катарина Грабеж, сваког радног дана у периоду од 12,00 - 14,00 часова, телефон 011/306-2000 лок. 402-88.

**Датум оглашавања:** 02.09.2016. године.

**Напомена:** Неблаговремене, недопуштене, неразумљиве или непотпуне пријаве и пријаве уз које нису приложени сви тражени докази у оригиналу или фотокопији овереној у општини, суду или од јавног бележника, биће одбачене.

Овај оглас објављен је на интранет и интернет страници Министарства, огласној табли Сектора за људске ресурсе, огласној табли Дирекције полиције, Службеном гласнику Републике Србије, у дневном листу „Политика“ и на интернет презентацији и периодичном издању огласа Националне службе за запошљавање.

Сви изрази, појмови, именице, придеви и глаголи у овом огласу који су употребљени у мушком роду, односе се без дискриминације и на особе женског пола.

|  |
| --- |
| **В.Д. ПОМОЋНИКА МИНИСТРА –**  **НАЧЕЛНИКА СЕКТОРА**  **Катарина Томашевић** |